Ο **Γιώργος Χρανιώτης** (Αθήνα, 23 Σεπτεμβρίου 1973) είναι Έλληνας ηθοποιός.

Βιογραφικό
----------

Γεννήθηκε και μεγάλωσε στην Αθήνα αλλά κατάγεται από τη Καλλιθέα Πύλου Μεσσηνίας. Τελειώνοντας το σχολείο ξεκίνησε να σπουδάζει στη Γυμναστική Ακαδημία Αθηνών ενώ λίγο αργότερα αποφάσισε να ασχοληθεί με την υποκριτική, σπουδάζοντας στις δραματικές σχολές Νίκου Βασταρδή και Γιώργου Θεοδοσιάδη.

Στις εκλογές του 2019 ήταν υποψήφιος βουλευτής στην περιφέρεια Δυτικής Αττικής με το ΜέΡΑ25, ωστόσο δεν εξελέγη. Στις βουλευτικές εκλογές του Ιουνίου 2023 έθεσε υποψηφιότητα στην Α' Αθηνών.

Καριέρα
-------

Κατά τη διάρκεια των σπουδών του έκανε το τηλεοπτικό του ντεμπούτο το 1994 στην κοινωνική σειρά *Βανίλια σοκολάτα* στο MEGA, ενώ ακολούθησε η συμμετοχή του σε δύο επεισόδια της σειράς *Οι αγνοημένοι* στον ANT1 την ίδια περίοδο.

Τη σεζόν 1996-1997 είχε έναν από τους πρωταγωνιστικούς ρόλους στη σειρά *Οι δικοί μας άνθρωποι* στην ΕΤ1 ενώ συμμετείχε στις σειρές *Το χρώμα του φεγγαριού* και *Τα χρώματα της αγάπης*. Έγινε ευρύτερα γνωστός από τον πρωταγωνιστικό του ρόλο στην κωμική σειρά *Για μια γυναίκα και ένα αυτοκίνητο* τη σεζόν 2001-2002 ενώ την επόμενη σεζόν πρωταγωνίστησε στη σειρά *Ζευγάρια*. Τη σεζόν 2005-2006 πρωταγωνίστησε στην ελληνογαλλική ιστορική σειρά *Ο τελευταίος άρχοντας των Βαλκανίων* (*Le dernier seigneur des Balkans*) στην ΝΕΤ και στην κωμική σειρά *Ποτέ δεν ξέρεις* στον ANT1. Την τηλεοπτική σεζόν 2006-2007 έλαβε μέρος σε επεισόδια των σειρών *Εντιμότατοι κερατάδες, Το κόκκινο δωμάτιο, 10η εντολή* και *Οι ιστορίες του αστυνόμου Μπέκα*. Το 2011 έλαβε μέρος στο χορευτικό talent show του ANT1 *Dancing with the stars*. Τη σεζόν 2012-2013 παρουσίασε την εκπομπή *X-Player* στο ΣΚΑΪ. Το 2014 έκανε μια γκεστ εμφάνιση στην κωμική σειρά *Μάνα Χ ουρανού* ενώ το 2016 στη σειρά *Το σόι σου.* Τη σεζόν 2016-2017 είχε έναν από τους πρωταγωνιστικούς ρόλους στην καθημερινή σειρά *Ζωή μου* στο STAR. Τον Ιανουάριο του 2017 δέχτηκε πρόταση από τον τηλεοπτικό σταθμό ΣΚΑΪ για τη συμμετοχή του στο ριάλιτι επιβίωσης *Survivor Greece* απαντώντας θετικά. Για τα γυρίσματα του παιχνιδιού ταξίδεψε στον Άγιο Δομίνικο παραμένοντας για 4,5 μήνες και κατακτώντας την 8η θέση.

Προσωπική ζωή
-------------

Ηταν σε σχέση ηθοποιό Λίνα Σακκά

Τον Ιούνιο του 2018 παντρεύτηκε τη χορεύτρια Γεωργία Αβασκαντήρα μετά από περίπου δύο χρόνια σχέση. Στις 15 Ιουνίου 2020 γεννήθηκε ο γιος τους, Αλέξανδρος.

Παραπομπές
----------

1. ↑  www.retrodb.gr/wiki/index.php/%CE%93%CE%B9%CF%8E%CF%81%CE%B3%CE%BF%CF%82\_%CE%A7%CF%81%CE%B1%CE%BD%CE%B9%CF%8E%CF%84%CE%B7%CF%82. Ανακτήθηκε στις 8  Μαΐου 2023.
2. ↑  Team, Gossip-tv (25 Νοεμβρίου 2018). «Γιώργος Χρανιώτης: «Δεν θα μπορούσα να μείνω στα βόρεια προάστια, θα ένιωθα γέρος»». *Gossip-tv.gr*. Ανακτήθηκε στις 12 Σεπτεμβρίου 2022.
3. ↑  «Εκλογική Περιφέρεια Β' Δυτικής Αττικής | Εθνικές εκλογές – Ιούλιος 2019». *ekloges-prev.singularlogic.eu*. Ανακτήθηκε στις 17 Μαΐου 2023.
4. ↑  «ΥΠΟΨΗΦΙΟΤΗΤΕΣ ΕΚΛΟΓΕΣ ΙΟΥΝΙΟΥ 2023 ΜΕΡΑ25-ΣΥΜΜΑΧΙΑ ΓΙΑ ΤΗ ΡΗΞΗ». *ΜέΡΑ25* (στα Αγγλικά). Ανακτήθηκε στις 14 Ιουνίου 2023.
5. ↑  Ζιώγας, Χρήστος (30 Μαρτίου 2017). «Γιώργος Χρανιώτης: Αυτή ήταν η πρώτη τηλεοπτική εμφάνιση του παίκτη του Survivor το 1994». *fthis.gr*. .
6. ↑  «Dancing With the Stars Daily: Αποχώρησε ο Γιώργος Χρανιώτης». *inewsgr.com*. 4 Απριλίου 2011.
7. ↑  «Ο όρος της Κατσαμένη για να γίνει το «Ζωή μου» σειρά». *gossip-tv.gr*. 1 Σεπτεμβρίου 2016. .
8. ↑  Καρτσάκη, Κάλλια (15 Ιουνίου 2017). «Survivor: Ο Γιώργος Χρανιώτης αποχώρησε από το παιχνίδι!». *fthis.gr*. .
9. ↑  «Μπαμπάς ο Γιώργος Χρανιώτης - Γέννησε η Γεωργία Αβασκαντήρα - ΦΩΤΟ». *tempo24.news*. 15 Ιουνίου 2020. Ανακτήθηκε στις 6 Φεβρουαρίου 2021.